
‏י"ב אלול תש"פ
‏01 ספטמבר 2020
לכבוד                                              				


שלום רב,
                                  
  
הנדון: בקשה לקבלת מידע מכוח חוק חופש המידע, תשנ"ח 1998 – 
עבודתה של ועדת האימוץ לתקנים בין-לאומיים (ועדה שהוקמה מכוח סעיף 8ב לחוק התקנים)
סימוכין: פנייתך מיום  7.7.20
ראשית, תודה על פנייתך בנושא שבנדון.
בבקשה שהיגשת למשרדנו – הכלכלה והתעשייה, ביקשת לקבל מידע אודות עבודתה של ועדת האימוץ לתקנים בין לאומיים (ועדה שהוקמה מכוח סעיף 8ב לחוק התקנים).
בקשתך למידע הועברה לטיפולה של יחידה המקצועית הרלוונטית, במקרה דנן, מינהל תקינה ולהלן התייחסותה:
ראשית, הבהרה כללית -
תיקון מס' 10, התשע"ד-2013 לחוק התקנים, התשי"ג-1953 (להלן- החוק) קבע כי שר הכלכלה והתעשייה ימנה ועדת האימוץ שתפקידה לבחון את השינויים בתקנים הבין-לאומיים. 
בנוסף, נקבעו בחוק הרכב הוועדה, סמכויותיה ותחומי אחריותה.
כמו כן, בסעיף 8א(א)(2) נקבע כי השר יאשר את השינוי בתקן הבין-לאומי שקיבל מהמכון ויכריז עליו כתקן רשמי לפי הוראות סעיף 8, אלא אם כן ביקשו השר או המכון את המלצת ועדת האימוץ.
לפיכך, לבחינת הוועדה הוגשו רק תקנים מסוימים, לעניינם הוחלט לקבל המלצתה של הוועדה.
בתיקון מס' 12, תשע"ז-2016 לחוק תוקן סעיף 8א(א)(2). 
לפי התיקון, השר יאשר את השינוי בתקן הבין-לאומי שקיבל מהמכון ויכריז עליו כתקן רשמי לפי הוראות סעיף 8, אם מצא, על פי המלצת הממונה, כי השינוי שעובד על ידי המכון תואם את השינוי בתקן הבין לאומי;  כלל השינוי שעובד על ידי המכון שינוי לאומי, יביא הממונה על התקינה את השינוי הלאומי לבחינת ועדת האימוץ שמינה השר, לפי הוראות סעיף 8ב.
"שינוי לאומי" על פי הגדרתו בחוק הוא - שינוי בתקן לעומת התקן הבין-לאומי שעליו הוא מתבסס, שאינו שינוי לאומי מתחייב; 
"שינוי לאומי מתחייב" – שינוי לאומי המנוי בתוספת הראשונה, וכן שינוי שהורה עליו הממונה לפי סעיף 8(ה4);
בתוספת נקבעו השינויים הבאים כשינויים לאומיים מתחייבים: התאמות לשפה; דרישות הנגזרות מהוראות חיקוק בישראל; התאמת הפניות לחקיקה רלוונטית של מדינת חוץ; הפניה לתקנים בינלאומיים אחרים
בסעיף 8(ה4) נקבע כי "סבר הממונה כי מהותו של שינוי לאומי מסוים היא הקלה על עוסקים ביחס לדרישות התקן הבין-לאומי או ביחס לדרישות התקן הישראלי הרשמי הקיים, רשאי הוא, באישור המנהל הכללי של המשרד, להחליט כי יראו את השינוי האמור כשינוי לאומי מתחייב לעניין הוראות חוק זה."
כלומר, השינויים שוועדת האימוץ נדרשת על פי חוק לדון בהם הם שינויים בתקן הישראלי הרשמי לעומת התקן הבין-לאומי שעליו הוא מתבסס ובלבד שהם אינם שינויים מתחייבים ואינם הקלה. 
בנוסף, בסעיף 8א(א)(2ב) נקבע כי ועדת האימוץ רשאית, לעניין תקן מסוים, לדון בשינוי לאומי מתחייב, אם ביקש זאת אחד מחבריה ופירט נימוקים מיוחדים לכך בבקשתו.
על כן, מאז התיקון, הממונה על התקינה מביא לבחינת ועדת האימוץ את כל התקנים המוגשים על ידי מכון התקנים לאישור השר וכוללים שינויים לאומיים. 
לעניין התקנים, אשר כוללים שינויים לאומיים מתחייבים בלבד, התקנים מועברים בכתב, לפי סעיף 8א(א)(2ב), חברי ועדת האימוץ רשאים לבקש לדון בשינויים לאומיים מתחייבים, וזאת תוך שבועיים מקבלתם. כל עוד לא מוגשת בקשה כאמור, ממשיכים בהליך התקינה. 
לעניין התקנים הכוללים שינויים לאומיים שאינם מתחייבים, ממתינים עד לדיון והמלצה של ועדת האימוץ. 


מבנה הפרוטוקול של ועדת האימוץ: 
הפרוטוקול כולל סיכום החלטות לעניין כל תקן שנדון בדיון הוועדה, כאשר  לפרוטוקול מצורפות  רשימות השינויים הלאומיים - טבלת אקסל לכל תקן, אשר הוכנה על ידי ועדת התקינה במכון התקנים בתוספת החלטות פרטניות של ועדת האימוץ לעניין כל שינוים לאומיים (בתחילת הפעילות של וועדת האימוץ  הפרוטוקול כלל התייחסות מילולית לכל שינוי לאומי בתקן, אשר נבחן על ידי ועדת האימוץ).
שנית, להלן ההתייחסות לבקשה עצמה:				
1. תאריכי הישיבות של ועדת האימוץ: 
1. כמות הישיבות שהוועדה קיימה מיום הקמתה, עם תיארוך מדויק לכל ישיבה.
2. מספר התקנים שנדונו בכל ישיבה של הוועדה, לפי תיארוך.
רצ"ב רשימת דיוני הוועדה, הכוללת פרטים אודות מועד הדיון ופירוט התקנים שנדונו (התקנים מחולקים לאלו שבחינתם הושלמה בדיון וניתנה המלצה לשר  ולאלו שבחינתם לא  הושלמה במהלך הדיון).  
כמו כן, רצ"ב רשימת התקנים לעניינם בוצעה התייעצות בכתב ולא התקבלה בקשה מחברי ועדת האימוץ לדון בשינויים לאומיים מתחייבים שבהם.
2. הפרוטוקולים וההחלטות  של ועדת האימוץ: 
1. הפרוטוקולים המלאים של ועדת האימוץ מיום הקמתה, מתוארכים לפי ישיבות (במידה וישנם קבצי אקסל יכללו גם הם).
2. במידה וצורפו מסמכים מקצועיים לעיון חברי הוועדה יצורפו גם הם לפי תיארוך הישיבות (במידה וישנם קבצי אקסל יכללו גם הם).
3. כל החלטות ועדת האימוץ מיום הקמתה לפי תיארוך הישיבה (במידה וישנם קבצי אקסל יכללו גם הם).
רצ"ב פרוטוקולים של ועדת האימוץ מיום הקמתה. בהתייחס למסמכים נוספים, לרבות תקנים וטבלאות אקסל.



נבהיר כדלקמן:
לפני הדיון, חברי הוועדה ומשקיפים מקבלים את הצעת התקן, אשר יוגש לבחינת הוועדה, כמו גם את רשימת השינויים הלאומיים, כפי שהוכנה על ידי ועדת התקינה/מכון התקנים (טבלת אקסל כמוזכר לעיל).  
לעיתים תכופות, עוד לפני דיון הוועדה, מעדכן מכון התקנים את הרשימה (מצא טעות/מחדד נימוקים לשינוי לאומי וכד'). בהמשך, במהלך דיוני הוועדה, חוזרים  חלק מהתקנים למכון התקנים / לוועדות התקינה, לצורך השלמת המידע, בירור, בחינה נוספת. 
כתוצאה מכך, מוגשות להמשך בחינתה של הוועדה רשימות שינויים מעודכנות ואף תקנים עדכניים. כמו כן, לגבי חלק מהתקנים, אשר הוחזרו לבירור/בחינה נוספת של ועדת התקינה/מכון התקנים, מפסיק הממונה על התקינה את התהליך לבקשת מכון התקנים ומחזיר  את התקן להשלמת העבודה של ועדת התקינה. 
גם לעניין התקנים שכוללים שינויים לאומיים מתחייבים בלבד ולגביהם בוצעה התייעצות בכתב עם חברי וועדת האימוץ, מעבירים לחברי הוועדה את הצעת התקן וטבלת השינויים הלאומיים, כפי שהתקבלה ממכון התקנים.
לאור האמור, לא ניתן לאסוף ולהעביר את כל הגרסאות של התקנים (מדובר בקבצים גדולים מאוד)  ורשימות השינויים בהם, אשר הוגשו, עודכנו, הוחזרו ונדונו בוועדת האימוץ. 
יחד עם זאת, החלטות בדבר החזרת התקנים לוועדת התקינה לבירור/בחינה/תיקון מתועדות בפרוטוקולים מצ"ב. 
כאשר ועדת התקינה משלימה את בחינת התקן ומגבשת את המלצותיה לשר הכלכלה והתעשייה, החלטתה הכוללת מפורטת בפרוטוקול, כשהחלטות פרטניות לעניין כל שינוי לאומי בכל תקן ותקן, מופיעות בטבלאות אקסל, אשר נגישות לצפייה לכלל הציבור באתר המשרד כלהלן:
https://www.gov.il/he/Departments/DynamicCollectors/adoption_committee_decisions?skip=0&limit=10

3. הרכבי הוועדה: 
1. חברי הוועדה שנכחו בכל ישיבה של ועדת האימוץ לפי תיארוך.
2. במידה ונכחו משקיפים או אורחים מהחוץ בישיבות ועדת האימוץ, זהות המשקיפים והאורחים (במידה וישנם קבצי אקסל יכללו גם הם).
המידע המבוקש מקבל מענה בסע' 1 - כשכל פרוטוקול כולל פירוט חברי הוועדה, משקיפים ומשתתפים נוספים כולל זהותם.
4. תכנית העבודה של ועדת האימוץ:
במידה וישנם מסמכים המנחים את ועדת האימוץ בדרכי עבודתה, כמו שיקולי דעת ועקרונות מנחים, תכניות עבודה שנתיות, מסמכי עמדה, נהלים וכן הלאה, נבקש לקבלם גם כן. (במידה וישנם קבצי אקסל יכללו גם הם).
ועדת האימוץ פועלת בהתאם לכללים שנקבעו בחוק. במידה והוועדה דנה בנושא עקרוני, תיעוד על כך מופיע בפרוטוקול. לוועדת האימוץ אין תכנית עבודה שנתית היות והממונה על התקינה מגיש לבחינתה תקנים בהתאם לקבלתם ממכון התקנים ולבדיקתם על ידי הגורמים המקצועיים במינהל התקינה. 
תדירות דיוני הוועדה הינה בהתאם ליכולת של חברי הוועדה, מכון התקנים ונציגי מינהל התקינה להשתתף בדיון (לקיום הוועדה אנו נדרשים להשתתפות של 3 חברים של הוועדה לפחות).
מקווה שהיינו לך לעזר ונשמח לעמוד לרשותך גם בעתיד, בכל הנוגע לנושאים עליהם אמון משרדנו.

בברכה
יוסי זולפן,
  הממונה על חוק חופש המידע
   משרד הכלכלה והתעשייה






העתק: עו"ד אמל כולאב, הלשכה המשפטית 
           גב' יבגניה צירולניק, מנהלת תחום בכיר בדיקת תקנים ואישורם			
משרד הכלכלה והתעשייה
בניין ג'נרי, רחוב בנק ישראל 5, קריית הממשלה, ת"ד 3166, ירושלים 9103101

